Plaasmoord: Boer op KZN-plaas doodgeskietTerrence “Terry” Rizzato. Foto: Facebook Kol. Jay Naicker, polisiewoordvoerder, het Woensdag aan Maroela Media gesê ses verdagtes het die plaas omstreeks 19:00 betree en die werkers met vuurwapens aangehou en gedreig. “Die verdagtes het die werkers in ŉ kamer in gedwing en hulle van hul selfone beroof,” het Naicker gesê. “Die verdagtes is daarna na die slagoffer se huis waar hulle hom in sy bors geskiet het. Hy is op die toneel dood verklaar.” Die verdagtes het ŉ onbekende hoeveelheid kontant in die huis gesteel en het met Rizzato se bakkie van die toneel gevlug. Die Hluhluwe-polisie ondersoek ŉ saak van huisroof en moord. Die voertuig word nog vermis en niemand is nog in verband met die voorval in hegtenis geneem nie. Mense wat Rizzato se voertuig, ŉ sjampanjekleurige Toyota Hilux met die registrasienommer NHL24156, opmerk, word versoek om die polisie by 08600 10111 te skakel.